Peasündmus Kristiines resideerumise raames on Piret Rips-Laulu autorikontsert, mis leiab aset neljapäeval, 28. märtsil kell 19 Tallinna Kaarli kirikus. Helilooja on kavasse valinud nii oma vaimulikku kui ka ilmalikku kooriloomingut. Esiettekandele tuleb uudisteos "Läämi kaemi!", milles on kasutatud Kristiine linnaosa tänavanimesid sisaldavaid eesti poeetide loodusteemalisi luuletusi. Piret Rips-Laulu loomingut esitavad Eesti Rahvusmeeskoor Veronika Portsmuthi juhatusel ja ETV koorid Lii Leitmaa juhatusel. Vokaalsolistid on Kaisa Padur, Mirjam Mesak ja Arete Teemets. Kontserdil teevad kaasa keelpillikvartett Prezioso ning klaveril helilooja ise. Sissepääs kontserdile on tasuta.